Grootste skenking nóg maak kleuterharte blyRowan Raaff en Lorin McCarthy ontvang ŉ sertifikaat van waardering by Joey Lotter van Helpende Hand. Foto: Verskaf Min dinge maak ŉ kinderhartjie so bly soos ŉ nuwe speelding, maar vir die behoeftige kleuters by Ons Plek-gemeenskapsentrum in die Strand is dit nie altyd beskore nie. Daarom was dit ŉ blye dag by die sentrum toe hulle hul grootste skenking speelgoed nóg ontvang het. Die speelgoed is deur Early Learning Centre & Mothercare in Engeland geskenk. Dié instansie se advertensiemaatskappy, BigSky Productions, het sy hoofkantoor in Kaapstad en het die voorreg gehad om dié reuseskenking van gehalte-speelgoed verlede maand aan die gemeenskapsentrum te oorhandig. Die skenking sal aangewend word om die byna 100 behoeftige kinders in die Ons Plek-gemeenskapsentrum se lewens te verryk. Die speelgoed sluit in karretjies, pophuise en glybane en vir kleiner kinders ŉ put waar hulle met balle kan speel. Volgens Joey Lotter, die sentrumbestuurder, is dit die grootste skenking wat hulle nog ontvang het. “Die speelgoed maak ŉ reuseverskil in die kinders se lewens. Baie van hulle kom uit moeilike omstandighede. Die skenking bring ŉ bietjie vrolikheid in hul lewens en sal ook baie help om hulle gesond te laat ontwikkel. Speel is ŉ kardinale deel van ŉ kleuter se ontwikkeling en danksy BigSky Productions en Early Learning Centre & Mothercare gaan ons nog lank kan speel.” Ons Plek-gemeenskapsentrum is een van twee sentrums wat deur Solidariteit Helpende Hand tot stand gebring is. Dit bied ŉ veilige hawe vir 91 kinders van minderbevoorregte gesinne. Die sentrum het in Oktober 2014 sy deure vir kinders in die Kays-woonwapark en die Strand-gemeenskap geopen. Daar is ŉ voorskoolse speelgroepie asook ŉ naskoolse sentrum waar kinders hulp kry met tuiswerk en aan ander opvoedkundige aktiwiteite deelneem. Volgens Rowan Raaff van BigSky Productions spesialiseer hulle in plaaslike en internasionale reklame, soos dié vir Early Learning Centre & Mothercare. “Ons is deur Gift Labuschagne, een van ons werknemers, van Ons Plek-gemeenskapsentrum vertel en ons het besluit om die speelgoed aan Ons Plek te skenk. Op dié manier probeer ons om werklik verdienstelike organisasies te help.” Vir meer inligting oor Ons Plek-gemeenskapsentrum, of om betrokke te raak by hierdie kinders se lewens, bel Joey Lotter by 079 733 9477.